Uznesenie Európskeho parlamentu z 25. apríla 2007 o transatlantických vzťahoch



Úradný vestník 074 E , 20/03/2008 S. 0670 - 0675



P6_TA(2007)0155 Transatlantické vzťahy Uznesenie Európskeho parlamentu z 25. apríla 2007 o transatlantických vzťahoch Európsky parlament, - so zreteľom na svoje predchádzajúce uznesenia o transatlantických vzťahoch, najmä na svoje dve uznesenia z 1. júna 2006 o zlepšení vzťahov EÚ a USA v rámci dohody o transatlantickom partnerstve [1] a o transatlantických hospodárskych vzťahoch medzi EÚ a USA [2], - so zreteľom na vyhlásenie EÚ a USA z 26. júna 2004 o boji proti terorizmu a na vyhlásenie z 20. júna 2005 o posilňovaní vzájomnej spolupráce v oblasti nešírenia jadrových zbraní a boja proti terorizmu, - so zreteľom na výsledky samitu EÚ a USA, ktorý sa konal 21. júna 2006 vo Viedni, - so zreteľom na blížiaci sa samit EÚ - USA, ktorý sa uskutoční 30. apríla 2007 vo Washingtone, - so zreteľom na článok 103 ods. 4 rokovacieho poriadku, A. keďže partnerstvo medzi EÚ a USA, založené na spoločných hodnotách slobody, demokracie, právneho štátu a dodržiavania ľudských práv, je základom bezpečnosti a stability v euroatlantickej oblasti, B. keďže v boji proti medzinárodnému terorizmu je nevyhnutné zdôrazniť význam úplného dodržiavania medzinárodného práva a zmlúv týkajúcich sa ľudských práv a základných slobôd, C. keďže pretrvávajúca situácia v zálive Guantánamo a program tajného zadržiavania, ktorý uskutočňuje CIA, vytvára v transatlantických vzťahoch napätie, pretože EÚ nemôže tieto právne nezrovnalosti, ktoré podkopávajú najzákladnejšie hodnoty právneho štátu, akceptovať, D. keďže globálny politický a hospodársky systém v súčasnosti prechádza veľkými zmenami, ktoré so sebou prinášajú významné politické a hospodárske výzvy a predstavujú vážne bezpečnostné, sociálne a environmentálne hrozby, E. keďže súčasná situácia na Blízkom východe si vyžaduje úzku spoluprácu EÚ a USA v rámci kvarteta a s Ligou arabských štátov s cieľom vniesť do regiónu viac stability podporovaním mieru, demokracie a dodržiavania ľudských práv, F. keďže silné a fungujúce partnerstvo medzi EÚ a USA je nevyhnutným nástrojom na formovanie globálneho vývoja v záujme spoločných hodnôt a na základe účinného multilateralizmu a medzinárodného práva; keďže na to, aby partnerské strany mohli dosiahnuť tento cieľ, je potrebné silné a konzistentné politické vodcovstvo, G. keďže USA stále nie sú ochotné rozšíriť bezvízový program a naďalej jednostranne uplatňujú vízovú povinnosť voči občanom jedenástich nových členských štátov EÚ, ako aj voči občanom Grécka, čím obmedzujú transatlantické väzby a zachovávajú nerovnosť medzi občanmi EÚ, H. keďže transatlantický trh ako najväčšie bilaterálne obchodné a investičné prepojenie na svete vytvára pracovné príležitosti pre 14 miliónov ľudí v EÚ a USA, predstavuje 40 % objemu svetového obchodu a naďalej zostáva hnacím motorom svetovej ekonomiky, I. keďže vzhľadom na úlohu, ktorú zohrávajú v svetovom hospodárstve, nesú transatlantickí partneri spoločnú zodpovednosť za formovanie globálneho vývoja a riadenia v záujme spoločných hodnôt prostredníctvom účinného multilateralizmu, aby sa spravodlivejšie rozdelila prosperita a aby sa úspešnejšie riešili globálne výzvy, ako sú bezpečnosť, globálne hospodárske riadenie, životné prostredie a odstraňovanie chudoby, J. keďže hospodárske transatlantické vzťahy založené na spolupráci sú v záujme tak EÚ, ako aj USA, a keďže posilnenie transatlantického trhu si vyžaduje dôsledné politické vedenie; podporuje preto nemecké predsedníctvo v jeho úsilí o dosiahnutie skutočného pokroku na nadchádzajúcom samite, pokiaľ ide o výrazné posilnenie regulačnej spolupráce, K. keďže senát USA dňa 9. decembra 2006 jednomyseľne prijal uznesenie dôrazne nabádajúce oboch transatlantických partnerov, aby spolupracovali na posilňovaní transatlantického trhu a aby preukázali vedúcu úlohu na samite EÚ - USA v roku 2007 tým, že sa dohodnú na stanovení konečného termínu na dokončenie transatlantického trhu, L. keďže finančné služby sú kľúčovou otázkou pre vzťahy medzi EÚ a USA; zatiaľ čo ďalšie posilnenie spolupráce, konvergencia právnych predpisov a rovnaké podmienky pre EÚ aj USA, pokiaľ ide o reguláciu finančných služieb, sú v záujme oboch strán, Politické a bezpečnostné otázky a otázky ľudských práv 1. víta obojstranné zlepšenie vzťahov medzi EÚ a USA; je presvedčený, že tento pozitívny vývoj ponúka EÚ a USA významné príležitosti na úzku spoluprácu pri širokej škále politických úloh spoločného záujmu, najmä v spoločnom prístupe k západnému Balkánu, regiónu južného Kaukazu, strednej Ázii, Blízkemu východu, Afganistanu, stredomorskému regiónu, Latinskej Amerike a Afrike; 2. vyzýva Radu a vládu USA, aby zvýšili svoje úsilie v rámci tzv. blízkovýchodného kvarteta s cieľom podporiť rokovania medzi Izraelčanmi a Palestínčanmi o celkovom mierovom riešení založenom na dvoch bezpečných a životaschopných štátoch; podporuje výzvu kvarteta na pokračovanie medzinárodnej pomoci pre palestínsky ľud; zastáva názor, že treba vynaložiť maximálne úsilie na podporu stabilizácie situácie v Libanone; víta obnovenie plánu prijatého Ligou arabských štátov na samite v Rijáde, víta vytvorenie palestínskej vlády národnej jednoty a dôrazne vyzýva oboch transatlantických partnerov, aby s ňou viedli konštruktívny dialóg a zohľadnili pri tom pozíciu Rady; 3. víta nedávne návštevy Damašku, ktoré uskutočnili vysoko postavení americkí a európski politici; vyzýva EÚ a USA, aby prijali spoločné opatrenia na preverenie bezvýhradnej ochoty Sýrie obnoviť rokovania s Izraelom a konštruktívne spolupracovať s medzinárodným spoločenstvom; 4. víta úzku spoluprácu EÚ a USA pri riešení iránskej jadrovej otázky a vyzýva oboch partnerov, aby pokračovali v spolupráci pri posilňovaní Medzinárodnej agentúry pre atómovú energiu (MAAE) a tvorbe komplexného systému medzinárodných dohôd o nešírení zbraní hromadného ničenia s cieľom spoločne podporiť Zmluvu o nešírení jadrových zbraní ako kľúčový prvok v zamedzovaní šírenia jadrových zbraní; 5. vyjadruje poľutovanie nad oznámením Iránu o jeho zámere začať s priemyselným obohacovaním uránu, keďže takýto krok Iránu by bol v priamom rozpore s opakovanou požiadavkou Rady guvernérov MAAE a záväznými výzvami Bezpečnostnej rady OSN adresovanými Iránu v rezolúciách č. 1737(2006) a 1747(2007), aby pozastavil všetky činnosti súvisiace s obohacovaním uránu; 6. verí, že boj proti terorizmu a šíreniu zbraní hromadného ničenia považujú obaja partneri za najdôležitejšiu úlohu v otázke bezpečnosti; zdôrazňuje preto, že je potrebné, aby obe strany posilnili spoluprácu v tejto oblasti a podporovali úlohu, ktorú musí zohrávať OSN v boji proti obom hrozbám; 7. je presvedčený, že je potrebné vymedziť s USA spoločný rámec na zabezpečenie nevyhnutných záruk, ktoré sú potrebné v osobitnom partnerstve medzi EÚ a USA v boji proti terorizmu, ktoré by sa mohlo zaoberať aj všetkými aspektmi týkajúcimi sa voľného pohybu osôb medzi EÚ a USA; domnieva sa, že v tejto súvislosti by sa mali posilniť kontakty medzi Európskym parlamentom a Kongresom; 8. uznáva, že vzájomné poskytovanie údajov a informácií je hodnotným prostriedkom v medzinárodnom boji proti terorizmu a súvisiacej trestnej činnosti, ale zdôrazňuje, že pevné záruky v oblasti ochrany údajov by uľahčili vzájomné poskytovanie údajov a zároveň by zabezpečili ochranu súkromia a že takéto poskytovanie údajov by malo byť v každom prípade založené na jednej alebo viacerých medzinárodných dohodách, ktorých štruktúra by bola podobná dohode medzi ES a USA o súdnej spolupráci v trestných veciach a vydávaní osôb, ktorú v súčasnosti prejednáva Kongres; 9. vyjadruje veľké poľutovanie nad tým, že dohody o záznamoch podľa mena cestujúceho a o sieti SWIFT a existencia amerického automatického kontrolného systému (ATS) vytvorili situáciu právnej neistoty, čo sa týka nevyhnutných záruk na ochranu údajov v súvislosti so vzájomným poskytovaním a prenosom údajov medzi EÚ a USA na účely zaistenia verejnej bezpečnosti, a najmä prevencie a boja proti terorizmu; zdôrazňuje, že údaje by sa mali vymieňať podľa potreby na základe existujúcej dohody medzi EÚ a USA o vzájomnej právnej pomoci a vydávaní osôb a v súlade s právnymi predpismi ES a EÚ o ochrane údajov; domnieva sa, že vzájomné poskytovanie osobných údajov musí mať náležitý právny základ spojený s jasnými pravidlami a podmienkami, a musí sa naň vzťahovať primeraná ochrana súkromia a občianskych slobôd jednotlivých občanov; 10. vyzýva USA a všetky ostatné krajiny, ktoré požadujú vstupné víza od občanov určitých členských štátov EÚ, aby s okamžitou platnosťou zrušili vízový režim a aby zaobchádzali so všetkými občanmi členských štátov EÚ rovnako; ľutuje zaradenie dodatočnej tzv. doložky o poskytovaní informácií (doložka PNR) do navrhnutých zmien bezvízového programu USA; 11. zdôrazňuje, že mnohé z opatrení obsiahnutých v legislatívnom návrhu zákona o zvýšení bezpečnosti Ameriky (Improving America's Security Act) z roku 2007 budú mať po prijatí Kongresom priamy vplyv na štáty EÚ, najmä pokiaľ ide o policajnú a súdnu spoluprácu v boji proti terorizmu a ochranu základných práv a záruk; 12. víta záväzok prezentovaný podpredsedom F. Frattinim, ktorý sa týka zavedenia rámca euroatlantickej spolupráce v boji proti medzinárodnému terorizmu s harmonizovanými pravidlami na ochranu ľudských práv a základných slobôd; žiada Komisiu, aby pokračovala v tomto úsilí a aby v plnej miere zapojila do tejto iniciatívy Európsky parlament; 13. víta nedávne vytvorenie pracovnej skupiny na vysokej úrovni zloženej zo zástupcov Komisie, Rady a vládnych predstaviteľov USA z ministerstiev spravodlivosti a vnútornej bezpečnosti, ktorá predstavuje politický rámec dialógu medzi EÚ a USA o otázkach bezpečnosti; aby sa zvýšila demokratická legitimita tohto dialógu, vyzýva na zapojenie Európskeho parlamentu; 14. pripomína svoje uznesenia, v ktorých Európsky parlament požadoval zatvorenie zadržiavacieho centra v zálive Guantánamo; vyzýva Radu a Komisiu, aby naliehali na vládu USA, aby našla mechanizmus, ktorý umožní obžalovať alebo prepustiť zadržiavané osoby v súlade s medzinárodným právom; vyjadruje znepokojenie nad tým, že samotná existencia zadržiavacieho centra v zálive Guantánamo naďalej vysiela negatívny signál o tom, ako sa uskutočňuje boj proti terorizmu; naliehavo vyzýva Radu, aby vydala jednoznačné a rozhodné vyhlásenie, v ktorom vyzve vládu USA na ukončenie mimoriadneho zatýkania a vydávania osôb, a aby žiadala vysvetlenie od vlády USA v súvislosti s existenciou tajných väzníc mimo územia USA; 15. znovu opakuje svoj názor, že NATO, ktoré je naďalej dôležitou väzbou medzi mnohými európskymi krajinami a USA a garantom európskej bezpečnosti, by malo rozvíjať svoj potenciál ako transatlantické fórum na politickú debatu v skutočnom rovnocennom partnerstve; 16. víta úzku spoluprácu medzi USA a EÚ v rokovaniach o štatúte Kosova a zdôrazňuje potrebu nájsť vyrovnaný a realizovateľný výsledok pre jeho budúci štatút; vyzýva oboch partnerov, aby využili samit EÚ - USA, ktorý sa uskutoční 30. apríla 2007 vo Washingtone, na vyjadrenie súhlasu s Ahtisaariho plánom a na pokračovanie dialógu so všetkými zúčastnenými stranami; v tejto súvislosti odporúča užší vzťah medzi NATO a EÚ v oblasti bezpečnosti, najmä vzhľadom na situáciu v Kosove, nad ktorým EÚ prevezme kontrolu od Misie dočasnej správy OSN v Kosove, pričom v regióne zostane približne 16000 vojakov NATO; je presvedčený, že posilnené partnerstvo medzi EÚ a USA tento vzťah skôr doplní, než oslabí; 17. vyzýva USA, aby v rámci NATO zdvojnásobili úsilie konzultovať a vysvetliť svoj plánovaný raketový obranný systém, a umožnili tak Aliancii a Európe zostať jednotné, odolávať zahraničnému tlaku a vyhýbať sa sporom v rôznych oblastiach bezpečnosti; zdôrazňuje význam toho, aby sa o tomto systéme rokovalo v rámci Rady NATO - Rusko; kladie dôraz na to, že americký systém by mal byť koordinovaný a interoperabilný so systémom NATO určeným na protiraketovú obranu bojiska; 18. vyzýva predsedníctvo EÚ a vládu USA, aby naznačili prezidentovi Svetovej banky, pánovi Paulovi Wolfowitzovi, že jeho odstúpenie z funkcie by bolo vítaným krokom smerom k zamedzeniu oslabenia protikorupčnej politiky tejto banky; Obchodné a hospodárske otázky 19. zdôrazňuje, že počas nadchádzajúceho samitu EÚ - USA by mali transatlantické vzťahy získať nový impulz prostredníctvom aktualizácie novej transatlantickej agendy; 20. plne podporuje iniciatívu nemeckého predsedníctva Európskej rady týkajúcu sa uzavretia nového transatlantického hospodárskeho partnerstva s presným plánom na dosiahnutie bezbariérového transatlantického trhu, čo by posilnilo postavenie oboch strán v rámci celosvetovej hospodárskej súťaže a umožnilo lepšie využitie ich hospodárskeho potenciálu bez toho, aby sa oslabovali rokovania multilaterálneho trhu vrátane rokovaní z Dohy; 21. vyzýva predsedov Európskej rady a Komisie a prezidenta USA, aby využili nadchádzajúci samit EÚ - USA na začatie rokovania o novej dohode o transatlantickom partnerstve, vrátane posilnenia transatlantického trhu medzi EÚ a USA pokrývajúceho investovanie, duševné vlastníctvo, inovácie, verejné obstarávanie a vzťah medzi obchodom a bezpečnosťou; vyzýva obidvoch partnerov, aby začali rokovania o účinnej dohode o regulačnej spolupráci, vrátane spoločných metodík, opatrení na minimalizáciu budúcich rozdielov v regulácii, záväzkov zapojiť regulačné agentúry a opatrení na zapájanie priemyselných odvetví, odborových zväzov a spotrebiteľských skupín; naliehavo vyzýva zákonodarcov na oboch stranách, aby sa systematicky podieľali na rokovaniach; 22. trvá na tom, že rokovania o bezbariérovom transatlantickom trhu nesmú viesť k harmonizácii poľavujúcej v oblasti sociálnych, environmentálnych a zdravotných noriem a musia si udržať autonómiu a integritu politiky hospodárskej súťaže EÚ a jej pravidiel o ochrane verejných služieb a kultúrnej rozmanitosti; 23. vyslovuje obavy z potenciálne nebezpečného vplyvu rastúceho deficitu obchodnej bilancie USA na svetovú ekonomiku a stabilitu medzinárodných menových trhov; dôrazne nabáda partnerov, aby sa zaviazali, že sa vyhnú nadmerným schodkom, ktoré vytvárajú ešte väčšiu medzinárodnú nerovnováhu; 24. víta rozhodnutie nemeckého predsedníctva G8 zaradiť problém regulácie medzinárodného kapitálového trhu do programu nasledujúceho samitu G8; vyjadruje znepokojenie nad tým, že USA jednostranne oznámili nové zásady týkajúce sa zoskupení súkromného kapitálu, ktoré sú založené na nezáväzných opatreniach transparentnosti; žiada Komisiu, aby zabezpečila rovnocenné vzájomné vlastnícke práva podnikov na území partnera; je pevne presvedčený, že by sa mal začať dialóg o zaisťovacích fondoch a súkromných majetkových fondoch vzhľadom na systematické nebezpečenstvo, ktoré predstavuje ich činnosť, a na rozvíjajúcu sa diskusiu o širších sociálnych a hospodárskych dôsledkoch týchto fondov; kladie Komisii otázku, čo má v úmysle v súvislosti s tým podniknúť, vzhľadom na to, že USA pripravujú návrhy v tejto oblasti; pripomína, že dve tretiny zaisťovacích fondov a súkromných majetkových fondov sa nachádzajú v zahraničí a preto žiada, aby boli preskúmané ich fiškálne dôsledky; 25. vzhľadom na transatlantickú konsolidáciu búrz cenných papierov zdôrazňuje význam konvergencie kontrolných metód; znovu preto opakuje svoju požiadavku na posilnenie regulačného dialógu finančných trhov prostredníctvom polročného preskúmania politiky transatlantických finančných služieb pred každým výročným summitom EÚ-USA a po ňom; naliehavo vyzýva samit USA-EÚ, aby sa dohodol na vzájomnom uznávaní účtovných noriem na základe spoľahlivej regulačnej kontroly; zdôrazňuje význam plnenia dohody Bazilej II o kapitálových požiadavkách zo strany USA ako aj význam uznania Medzinárodných noriem pre finančné výkazníctvo zo strany Komisie pre cenné papiere a burzu; znovu s poľutovaním pripomína, že je stále potrebné, aby európski zaisťovatelia museli v USA v plnej miere zaručovať riziká aktívami, pričom sa musia podriaďovať vysoko diskriminačným štátnym predpisom; preto vyzýva samit USA - EÚ, aby sa dohodol na ďalšom transatlantickom vzájomnom uznávaní a jednotných požiadavkách na solventnosť a oznamovanie; žiada Komisiu o zabezpečenie toho, aby transatlantické splynutia/spojenia a/alebo nákupy búrz cenných papierov a iných finančných inštitúcií, neviedli, či už priamo alebo nepriamo, k jednostrannému uplatňovaniu amerických právnych predpisov alebo opatrení dohľadu v rámci EÚ; 26. vyzýva obe strany, aby úspešne dokončili rozvojový program Svetovej obchodnej organizácie (WTO) z Dohy, rešpektujúc pritom v plnej miere rozvojovú dimenziu; naliehavo vyzýva EÚ a USA, aby preto na samite v roku 2007 deklarovali svoje plné odhodlanie pracovať na dosiahnutí pozitívneho zlomu do leta 2007 a aby sa dodatočne k svojmu prístupu na trh a cieľom v oblasti služieb dohodli na spoločnom prístupe k podpore vykonateľných základných pracovných noriem Medzinárodnej organizácie práce v rámci WTO a v dvojstranných obchodných dohodách, aby potvrdili svoj záväzok voči zelenému balíku podpôr v poľnohospodárstve, rovnako ako voči spoločnej stratégii v krížovom plnení, biopalivách, blahu zvierat a vtáčej chrípke, a aby zdôraznili význam dohody o víne medzi EÚ a USA; 27. žiada Radu a Komisiu, aby s transatlantickými partnermi diskutovali o možnostiach pokroku v otázke prístupu rozvojových krajín k liekom a aby rázne odmietali iniciatívu USA na začlenenie do všetkých dvojstranných dohôd, o ktorých sa rokuje s rozvojovými krajinami, doložiek, ktorými tieto krajiny rušia ustanovenie Dohody z Dohy umožňujúce výrobu a dovoz generických liekov potrebných na boj proti vážnym problémom verejného zdravia (AIDS, tuberkulóza atď.); vyjadruje však znepokojenie nad zámerom Kongresu schváliť paralelný dovoz liekov z členských štátov EÚ, ktorý môže vytvoriť prekážky v zásobovaní pacientov EÚ týmito liekmi a ktorý by mohol napomôcť ich falšovaniu; žiada preto EÚ, aby otvorila túto otázku na ďalšom samite; 28. domnieva sa, že EÚ a USA, ktorí spolu spotrebujú 38 % svetovej energie, by sa mali spoločnými silami ujať vedúcej úlohy vo vývoji alternatívnych spôsobov výroby energie a energetickej účinnosti; vyzýva preto oboch partnerov, aby zintenzívnili vzájomnú spoluprácu v oblasti energetiky, energetickej bezpečnosti a trvalej udržateľnosti životného prostredia, aby vytvorili stabilný a predvídateľný celosvetový energetický trh založený na trhových pravidlách a aby sa snažili o začlenenie ustanovení, ktorými sa riadi obchodovanie s energiou do predpisov WTO; 29. v tejto súvislosti trvá na tom, že rozvinuté krajiny majú osobitnú zodpovednosť za prevzatie vedúcej úlohy pri znižovaní emisií; nalieha na USA, aby prehodnotili svoje stanovisko k ratifikácii Kjótskeho protokolu; okrem toho žiada, aby USA prijali rázne domáce opatrenia vedúce k úplnému zníženiu emisií a aby boli aktívne pri budúcich medzinárodných rokovaniach s cieľom zúčastniť sa na režime riešenia klimatických zmien v budúcnosti; víta regionálne iniciatívy v USA na znižovanie emisií zavedením obchodovania s nimi a činnosti na úrovni jednotlivých štátov, ktoré vedú k zníženiu emisií skleníkových plynov; naliehavo žiada vládu USA, Komisiu, Radu a členské štáty, aby bezodkladne prijali účinné opatrenia s cieľom znížiť vplyv leteckej dopravy na klimatické zmeny; požaduje, aby sa o problematike klimatických zmien pravidelne diskutovalo na úrovni medziparlamentných delegácií a v rámci transatlantického dialógu zákonodarcov; 30. očakáva, že nadchádzajúci samit EÚ - USA pripraví podmienky na dosiahnutie dohody počas samitu G8 v júni o zavedení systému emisií v nadväznosti na Kjótsky protokol, do ktorého by boli zapojené aj USA a kľúčové krajiny s rýchlo rastúcim hospodárstvom ako Čína, Brazília, India, Mexiko, Južná Afrika a Indonézia, a medziiným aj na účinný systém obchodovania s emisiami uhlíka a na podporu nových technológií; 31. víta spoločnú akčnú stratégiu EÚ a USA v oblasti uplatňovania práv duševného vlastníctva prijatú na samite EÚ - USA v roku 2006; odporúča preskúmanie procesu patentovej reformy oboch strán; 32. obnovuje svoju požiadavku, aby Komisia [3] urýchlene prešetrila skutočnosť, že spoločnosti a odvetvia EÚ s prevádzkami v USA, najmä americké pobočky európskych bánk, poisťovní, inštitúcií sociálneho zabezpečenia a poskytovateľov telekomunikačných služieb, na ktoré sa nevzťahuje dohoda o bezpečnom uchovávaní údajov (tzv. Safe Harbour Agreement), môžu byť v súčasnosti nútené poskytovať osobné údaje americkým orgánom; 33. nabáda administratívu USA, predsedníctvo EÚ a Komisiu, aby na nadchádzajúcom samite podpísali dohodu o leteckej doprave z 2. marca 2007 medzi vládou USA a Komisiou ako dohodu prvej etapy novej spolupráce medzi USA a EÚ vo veľmi dôležitej oblasti transatlantickej leteckej dopravy; dúfa, že USA túto dohodu čoskoro ratifikujú a nabáda obidve strany, aby čo najskôr otvorili rokovania o dohode druhej etapy; 34. vyzýva európskych a amerických partnerov, aby v rámci svojich hospodárskych vzťahov brali do úvahy úlohu a špecifiká kultúrnych a vzdelávacích sektorov; Inštitucionálny rámec a úloha Európskeho parlamentu 35. zdôrazňuje, že k skutočnému zlepšeniu celého procesu dôjde len vtedy, ak sa doň vo väčšej miere zapojí Kongres, Európsky parlament a že by malo postupne dôjsť k premene súčasnej medziparlamentnej výmeny na skutočné "transatlantické zhromaždenie"; 36. vyzýva nadchádzajúci samit EÚ - USA, aby podporil parlamentný rozmer transatlantického partnerstva a rozšíril úlohu zákonodarcov v dialógu medzi EÚ a USA a aby vo väčšej miere zaangažoval občiansku spoločnosť na oboch stranách Atlantiku; 37. zdôrazňuje svoj záväzok naďalej prispievať k sile a stabilite transatlantického partnerstva prostredníctvom svojho zapojenia sa do transatlantického dialógu zákonodarcov; podporuje úsilie vytvoriť legislatívny systém včasného varovania medzi Európskym parlamentom a Kongresom; 38. naliehavo vyzýva samit EÚ - USA, aby sa dohodol na primeranej úrovni parlamentnej účasti na samitoch EÚ - USA, a požaduje uskutočnenie stretnutia medzi transatlantickým dialógom zákonodarcov a skupinou na najvyššej úrovni pred každým samitom s cieľom vymeniť si názory na pokrok v rámci pracovného programu a na prípravy na samit; znovu pripomína, že treba vytvoriť stabilný inštitucionálny parlamentný rámec; 39. žiada Komisiu, aby prediskutovala svoju rokovaciu stratégiu s príslušnými výbormi Európskeho parlamentu pred začatím rokovaní s jej americkými partnermi, keď sa rokovania týkajú legislatívnych otázok; 40. vyzýva príslušný výbor, aby využil rozpočet na rok 2007 na poskytnutie finančných prostriedkov na vytvorenie miesta stáleho predstaviteľa Európskeho parlamentu vo Washingtone D. C., ktorý by zabezpečil riadnu inštitucionalizáciu činností európskeho parlamentu a lepšie vzťahy medzi Európskym parlamentom a Kongresom; * * * 41. poveruje svojho predsedu, aby toto uznesenie postúpil Rade, Komisii, vládam a parlamentom členských štátov a prezidentovi a Kongresu Spojených štátov amerických. [1] Ú. v. EÚ C 298 E, 8.12.2006, s. 226. [2] Ú. v. EÚ C 298 E, 8.12.2006, s. 235. [3] Uznesenie Európskeho parlamentu zo 14. februára 2007 o SWIFT, dohode o PNR a transatlantickom dialógu o týchto otázkach, Prijaté texty, P6_TA(2007)0039. --------------------------------------------------